32006R0433
L 079/16
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EO) № 433/2006 НА КОМИСИЯТА
от 15 март 2006 година
за изменение на Регламент (ЕИО) № 1538/91 по отношение на референтните лаборатории за контрол на водното съдържание в пилешкото месо
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1906/90 на Съвета от 26 юни 1990 г. относно определени стандарти за търговията с птиче месо (1), и по-специално член 9 от него,
като има предвид, че:
(1)
Член 14а, параграфи 10, 12 и 12а от Регламент (ЕИО) № 1538/91 на Комисията от 5 юни 1991 г. относно въвеждането на подробни правила за прилагане на Регламент (ЕИО) № 1906/90 относно определени стандарти за търговията с птиче месо (2) дават подробни препоръки относно нивата на контрол и действия, които да бъдат предприети от референтните лаборатории за мониторинг на водното съдържание в пилешко месо.
(2)
Референтната лаборатория на Общността „Het Spelderholt“, предвидена в член 14а, параграф 14 от Регламент (ЕИО) № 1538/91, вече не е в състояние да продължи своята работа.
(3)
Опитът с работата на референтните лаборатории показа, че вече не съществува необходимост от отделна референтна лаборатория на Общността. Вместо това изглежда достатъчно да се създаде координационен съвет за дейностите на тестване от националните референтни лаборатории.
(4)
Координационният съвет следва да включва представители на Института за сравнителни материали и измервания от Съвместния изследователски център, на Генерална дирекция „Земеделие и развитие на селските райони“ и на три национални референтни лаборатории.
(5)
Представителят на Института за сравнителни материали и измервания следва да е председател на съвета и да определи националните референтни лаборатории.
(6)
Приложение VIII към Регламент (ЕИО) № 1538/91 съдържа имената и адресите на всички референтни лаборатории. Няколко държави-членки информираха Комисията за промяна на техните национални референтни лаборатории. Малта изпрати наименованието и адреса на малтийската национална референтна лаборатория в съседна държава-членка. Поради това е необходимо да се актуализира наименованието и адресът на някои референтни лаборатории и да се въведе наименованието и адреса на малтийската референтна лаборатория.
(7)
Приложение IХ към Регламент (ЕИО) № 1538/91 съдържа конкретните задачи, които трябва да се изпълняват от референтната лаборатория на Общността и от националните референтни лаборатории. Промяната в организационната структура на референтните лаборатории за мониторинг на водното съдържание в пилешко месо следва да се посочи в приложение IХ.
(8)
Регламент (ЕИО) № 1538/91 следва съответно да се измени.
(9)
Мерките, предвидени в настоящия регламент, са в съответствие със становището на Управителния комитет по птичето месо и яйцата,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕИО) № 1538/91 се изменя, както следва:
1.
Член 14а се изменя, както следва:
а)
в параграф 12а втора алинея се заменя със следното:
„Националните референтни лаборатории изпращат тези данни на съвета на експертите, посочен в параграф 14, с цел по-нататъшна оценка и обсъждане с националните референтни лаборатории преди 1 юли всяка година. Данните се представят за разглеждане на Управителния комитет в съответствие с член 18 от Регламент (ЕИО) № 2777/75.“
б)
параграф 14 се заменя със следното:
„14. Съвет от експерти за контрол на водното съдържание в пилешкото месо действа като координационен съвет за дейностите на тестване на националните референтни лаборатории. Той се състои от представители на Комисията и на националните референтни лаборатории. Задачите на съвета и на националните референтни лаборатории, а така също и организационната структура на съвета, са установени в приложение IХ.“
2.
Приложение VIII се заменя с текста в приложение I към настоящия регламент.
3.
Приложение IХ се заменя с текста в приложение II към настоящия регламент.
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 15 март 2006 година.